Rand tuimel na nog 'n afgradering | Maroela Media
Die rand het tot meer as R19 per dollar verswak nadat die kredietgraderingsagentskap Fitch sy kredietgradering vir Suid-Afrika bekend gemaak het.
Fitch het Suid-Afrika van BB+ na BB afgradeer en 'n negatiewe vooruitsig daarop geplaas.
Volgens Fitch is die afgradering die gevolg van 'n gebrek aan 'n duidelike weg na die stabilisering van staatskuld sowel as die verwagte invloed van die COVID-19-skok op die staat se geldsake en ekonomiese groei.
Bianca Botes, uitvoerende direkteur van Peregrine Treasury Solutions, het gesê die afgradering is nie 'n verrassing nie.
"Dit is in ooreenstemming met wat markte reeds geweet het, swak ekonomiese groei en 'n verswakkende fiskale posisie.
"Die aankondiging deur Fitch kom na die aankondiging deur Moody's verlede week en is nog 'n harde slag vir die plaaslike ekonomie wat reeds onder druk is."
Die tesourie het gesê hy neem kennis van Fitch se besluit. Volgens die regering bly hy verbind tot strukturele ekonomiese hervorming om swak ekonomiese groei, die beperkte fiskus en sukkelende staatsbeheerde ondernemings die hoof te bied.
"Die regering gaan verder voort om die maatreëls wat deur pres. Cyril Ramaphosa aangekondig is en wat daarop gemik is om die verspreiding van Covid-19 en die impak daarvan op die ekonomie te beperk, as 'n prioriteitsaak te hanteer," het Tito Mboweni, minister van finansies, gesê.
Volgens Mboweni is dit wel waar dat 'n afgradering ongewenste gevolge vir die hele ekonomie inhou.
"Ons wil alle Suid-Afrikaners verseker dat die regering die uitwerking van Covid-19 bestuur en die impak daarvan probeer minimaliseer. Maatreëls is ingestel om ekonomiese groei te verbeter en die regering se finansies op 'n volhoubare pad te plaas.
"Dit verg noue samewerking en koördinering oor verskillende sektore van die ekonomie, " het Mboweni gesê.
Vat BEE weg, dalk sal die ekonomie beter groei.
Baie slegte nuus, maar dit raak ons nie, ons gaan gewoon verder op die afrika manier.
Die realiteit van Suid-Afrika se treurmare is vandag in die ekonomiese seksie van die Afrikaanse koerante te sien, dis nogal 'n skok, ook word nog 'n afgradering deur Fitch, soos hierbo, dieper die rommel in bevestig, hier lê erge moeilikheid voor, maar ek lees die volgende op EWN: "The BBC on Thursday heaped praise on South Africa's "ruthlessly efficient" coronavirus (COVID-19) response and President Cyril Ramaphosa's leadership. In an article posted on its website, the broadcaster further said: "Heading the fight here against COVID-19, President Cyril Ramaphosa has emerged as a formidable leader – composed, compassionate, but seized by the… Lees meer »